Dirk Kuyt

Utrecht

Han startet sin profesjonelle karriere i FC Utrecht i 1998 som 19-åring. Kuyt etablerte seg raskt på førstelaget, men ble mest brukt som ving, da Utrecht foretrakk serbiske Igor Gluščević som spiss. 
Dette fortsatte helt til 2002-03-sesongen da Foeke Booy ble ny manager for Utrecht. Booy valgte Kuyt som lagets spiss i hele sesongen, og Kuyt svarte med hele 20 ligamål. Utrecht kom også til den nederlandske cupfinalen, der laget slo storfavoritten Feyenoord 4-1, med Kuyt som en av målskårerne, og han ble også valgt til cupfinalens beste spiller. Ved sesongens slutt ble så Kuyt solgt til Feyenoord for 1 million £.
I løpet av 160 kamper scoret han 51 mål før han gikk til Feyenoord i 2003.

Feyenoord

I den nederlandske mesterklubben erstattet Kuyt Pierre van Hooijdonk som forlot klubben. Kuyt ble raskt en publikumsfavoritt. Hans første sesong endte med 20 mål igjen. Sesongen 2004-05 startet med hans første hattrick mot De Graafschap. Han fortsatte så med å score 3 mål i 6-3 seieren over ADO Den Haag og avsluttet sesongen som toppscorer med hele 29 mål, det høyeste han har scoret på en sesong.
Sommeren 2005 ble han koblet til både Tottenham Hotspur og Liverpool FC, men ingen overgang fant sted, og han fikk i stedet kapteinsbindet i Feyenoord. Sesongen 2005-06 endte med 25 mål for hollenderen.
Sommeren 2006 ble han igjen koblet til Newcastle United og Liverpool FC – det endte til slutt med at han gikk til Liverpool FC for rundt £9 millioner.

Liverpool

Kuyt debuterte for Liverpool, som innbytter, i kampen mot West Ham 26. august 2006. Hans første kamp fra start kom mot nederlandske PSV Eindhoven i Mesterligaen 2005/2006. Hans første mål kom så i hans tredje kamp for sesongen.
Kuyt fikk masse ros for sine tidlige kamper, avisen The Mirror skrev: «The Dutch striker has the look of a cult hero in the making»
Dirk er en kapabel sanger, og har blant annet opptrådt på den nederlandske gallaen for årets spiller 2006 og avisen The People rapporterte at Kuyt var «propelling himself towards iconic status» («drev seg framover mot ikonstatus»). En av grunnene til hans tidlige popularitet var hans oppførsel overfor fansen. Etter hver hjemmekamp rusler han til hvert hjørne av Anfield og applauderer Liverpool-supporterne.
I sin første sesong for Merseyside-laget opplevde Kuyt å spille laget sitt frem til finalen i Mesterligaen 2006/2007 der de tapte for AC Milan. Kuyt var sterkt delaktig i at laget nådde finalen, blant annet med en scoring i finalen, samt den avgjørende straffen i straffesparkkonkurransen mot Chelsea FC i semifinalen. Kuyt endte på tolv mål i Premier League i sin første sesong og 16 mål totalt, derav 3 i Mesterligaen.
Kuyt scoret sine to første mål i sesongen 2007/08 i Mesterliga-kvalifisering mot Toulouse som Liverpool vant 4-0 på Anfield.
Sommeren 2008 begynte det å gå rykter som koblet Kuyt til en overgang til tyske Hamburger SV, men Rafa Benitez gikk ut og avkreftet en overgang, og sa at nederlenderen ville bli i klubben, da «Han er en spiller jeg er svært fornøyd med og han blir værende her på Anfield». Den 3. april 2009 ble det klart at Kuyt var blitt enig med Liverpool FC om en kontraktsforlengelse på to år helt frem til sommeren 2012, noe som skjedde samme dag som kaptein Gerrard også forlenget sin kontrakt. Litt senere i måneden, i sin seriekamp nr. 100 for Liverpool, skårte han sine 24. og 25. mål, da Liverpool slo Hull City 3-1 borte den 25. april. Den 6. mars 2011 scorte Kuyt sitt første hat-trick for Liverpool i 3-1 seieren mot Manchester United.

Fenerbahce

Den 3. juni 2012 signerte Kuyt en treårs avtale med Fenerbahce, etter en overgang på £1 million.

Tilbake hos Feyenoord

Kuyt signerte 10. april 2015 en ett-års avtale med Feyenoord for 2015-2016-sesongen.
17. mai 2017 la han opp som fotballspiller.